**Jeden z mojich obľúbencov...**

**Ľubomír Ďuriš, 5.9.1987 v Považskej Bystrici**

**Žiješ v Maďarsku (v súčasnosti hráva za B. Braun Gyöngyös v maďarskej extralige), takže kontrolné otázky – Locomotiv GT a Viktor Orbán. Čo Ti to hovorí?**

Locomotiv GT viem, že je nejaká hudobná skupina, ale viac nič. A Viktor Orbán je premiérom krajiny, podporuje šport a to je pre športové kluby v Maďarsku dobré. Existuje tu organizácia pod skratkou TAO a z tade prichádzajú dotácie pre kluby. Na druhej strane pre občanov vraj veľa nerobí. V politike sa veľmi dobre nevyznám.

**Akú máš po roku pôsobenia pozíciu v klube ?**

Prvý rok v Maďarsku bol ťažký, zvykal som si na nové prostredie, spoluhráčov, jazyk, ligu...Herne to tiež nebolo dobré. Tento rok je už podstatne lepší, hrávam celé zápasy, obrana – útok, len tie body nejak neprichádzajú ☺.

**Čo maďarčina?**

Maďarčina je veľmi ťažký jazyk, ale veľa hádzanárskych výrazov už ovládam. Prvé som sa samozrejme naučil pozdraviť, poďakovať, vypýtať si niečo v obchode a samozrejme, ako to býva zvykom, nadávať ☺. Ale na konverzáciu to ešte nie je. Máme v mužstve ešte dvoch Slovákov, keď niečo treba tak mi pomôžu. Je tu aj veľa cudzincov takže komunikujeme po anglicky.

**Život v Maďarsku?**

Je celkom fajn. Gyöngyös je malé mesto (podobné Hlohovcu). Vždy keď máme voľno vybehneme s rodinou do Budapešti, ktorá je vzdialená 70km. A tam sa dá robiť čokoľvek.

**Prečo nebodujete?**

Ťažká otázka. Liga je veľmi vyrovnaná, keď nepočítam Veszprém a Szeged. Veľa zápasov sa končí jednogólovým rozdielom. Možno potrebujeme viac šťastia. Je to dosť ťažké na psychiku prehrávať skoro každý zápas o gól.

**Čo ešte by si chcel – iný štát, inú ligu...?**

Osobne by som si veľmi rád vyskúšal švajčiarsku alebo francúzsku ligu. Ale človek nikdy nevie, možno sa mi podarí dostať do jednej z nemeckých líg.

**Prečo práve hádzaná – pri Tvojej „obrovitej postave“?**

Chodil som na 7.ZŠ v Považskej Bystrici, ktorá bola zameraná na hádzanú a volejbal. Bol raz výberový tréning a tak sme išli s kamarátmi skúsiť a chytilo ma to. Parametre nemám ideálne, ale dokázal som si, že aj s mojou výškou a váhou sa dá hádzaná hrať s rozumom a využiť svoje prednosti – rýchlosť a dynamiku.

**Najkrajšie mesto ?**

Piešťany. Veľmi som si ich obľúbil. Je to krásne kúpeľné mesto a osobne mi tu s rodinou nič nechýba.

**Najlepší muž?**

Môj otec.

**Najlepšie ženy?**

Moja mama. Spolu s otcom sa vždy starali, aby mi nič nechýbalo a som im za to vďačný, akého človeka zo mňa vychovali! Druhá je moja žena, Veronika, ktorá mi porodila našu krásnu tretiu najlepšiu budúcu ženu, Zarku.

**Najlepšia krajina na oddych?**

Veľmi rád mám Grécko, ale raz by som chcel skúsiť exotiku.

**Najlepšia hudba?**

Jednoznačne Depeche mode!

**Najhorší sen ?**

Za bytovkou V Považskej Bystrici máme prudký kopec. Raz som mal sen, ako som išiel na bicykli a v plnej rýchlosti som skočil z toho kopca dole, letel som a tesne pred dopadom som sa zobudil...Spotený, srdce mi búchalo ako nikdy! Toto už nechcem zažiť!

**Nech sa Ti darí, Baby!**